text: Ung mand hårdt kvæstet ved Tønder 
  29 december 2011 kl. 12.12
  En personbil og en lastbil stødte sammen i landsbyen Abild nord for Tønder. En ung mand kom alvorligt til skade.
  En ung mand kom torsdag middag meget alvorligt til skade, da han i en personbil stødte sammen med en lastbil i landsbyen Abild omkring fire kilometer nord for Tønder.
  Det oplyser vagtchef Jan Stokholm, Syd- og Sønderjyllands Politi.
  Den hårdt tilskadekomne mand behandles på ulykkesstedet, og en redningshelikopter er klar til at flyve ham på hospitalet.
  Den unge mand var fører af en personbil, og ulykken skete, da han kom kørende på Ribe Landevej.
  - Vi ved endnu ikke meget om, hvordan ulykken skete. En bilinspektør er netop ankommet til stedet, siger Jan Stokholm.
  Ribe landevej var ved middagstid afspærret.
  